
JŪRINIO BALTOS SPALVOS KROVININIO KONTEINERIO 
TECHNINĖ SPECIFIKACIJA 

1. Bendrieji reikalavimai
1.1. Krovininis konteineris turi būti 1 serijos, 1CC dydžio bendrosios paskirties konteineris,  atitinkantis ISO 668 arba lygiaverčio standarto reikalavimus. Nominalūs konteinerio išoriniai matmenys: ilgis – 6058 mm, plotis – 2438 mm, aukštis – 2591 mm. Konteineris turi būti skirtas negendančių prekių saugojimui ir pervežimui geležinkelių, vandens ir sausumos transportu (toliau -  konteineris). 
1.2. Konteineris turi būti naujas ir nenaudotas. Konteinerio pagaminimo data turi būti ne ankstesnė kaip prieš 12 mėnesių iki jo pristatymo Pirkėjui. Naujas konteineris gali būti vieną kartą panaudotas jo transportavimui iš pagaminimo vietos, bet konteinerio vidus ir išorė turi atitikti šiuos reikalavimus: negalimas cheminių medžiagų gabenimas, vidaus ir išorinių sienų įbrėžimai turi būti pašalinti ir atstatyta pažeista dažų danga, neturi būti jokių korozijos pėdsakų, židinių ir kiauryminių pradūrimų, grindų dangos fanera turi būti sausa, švari, paviršius turi būti lygus, nepažeistas, be dangos išplėšimo ir gilių įpjovimo vietų. Visi konteinerio remonto ar defektų šalinimo darbai, jeigu tokie buvo būtini prieš pristatymą, turi būti atlikti Tiekėjo arba gamintojo teritorijoje. Pirkėjui turi būti pristatytas visiškai sutvarkytas ir šioje techninėje specifikacijoje nustatytus reikalavimus atitinkantis konteineris. 
1.3. Konteinerio sienos, stogas ir durys turi būti pagaminti iš plieno. Išoriniai konteinerio sienų ir durų metaliniai paviršiai turi būti banguoto profilio. Konstrukcija turi atitikti ISO 1496-1 arba lygiaverčio standarto reikalavimus.
1.4. Grindys turi būti pagamintos iš faneros, suklijuotos iš nemažiau kaip 19 sluoksnių medienos   lakštų (bendras storis nemažiau kaip 28 mm, drėgnumas nedaugiau kaip 15 %).  Fanera turi būti pagaminta iš kietmedžio arba bambuko ir būti tinkama naudoti krovininiuose konteineriuose pagal gamintojo techninę dokumentaciją.

2.   Eksploatacinės klimato ir geografinės sąlygos. 
2.1. Konteineris ir visi jam priklausantys įrenginiai turi išlikti funkcionalūs ir neprarasti gamyklinių eksploatacinių savybių, kai jis naudojamas pagal paskirtį šiomis ribinėmis aplinkos sąlygomis:
· išorinės aplinkos temperatūros intervalas nuo -32º C iki + 49º C;
· esant 100 % santykiniam oro drėgnumui prie +35º C temperatūros; 
· esant 2,0 g/m³ dulkėtumui;
· esant intensyviems krituliams iki 180 mm/h (lietus, sniegas arba kruša); 
· esant 20 m/s vėjo greičiui, o vėjo gūsiams iki 31 m/s;
· esant staigiam užšalimui (Konteinerio konstrukcija turi būti tokia, kad ledo arba sniego sankaupos, susidarančios įprastomis nurodytomis eksploatavimo sąlygomis, nesukeltų konstrukcinių elementų deformacijų, pažeidimų ar funkcionalumo praradimo).
2.2. Tiekėjas turi pateikti gamintojo deklaraciją, bandymų protokolą, sertifikatą arba kitą lygiavertį dokumentą, patvirtinantį konteinerio tinkamumą eksploatuoti 2.1 punkte nurodytomis aplinkos sąlygomis. Dokumente turi būti nurodyta konteinerio konstrukcijos arba konkretaus modelio atitiktis nurodytoms eksploatavimo sąlygoms. 

3.	  Standartai, konvencijos ir kiti norminiai dokumentai, kurių reikalavimus turi atitikti  konteineris:
3.1.	ISO 668 arba lygiavertis. Krovininiai konteineriai, 1 serijos. Klasifikacija, dydžiai ir parametrai. 
3.2.	ISO 830 arba lygiavertis. Krovininiai konteineriai. Terminologija. 
3.3.	ISO 1161 arba lygiavertis. Krovininiai konteineriai, 1 serijos. Kampiniai fitingai. Techninės sąlygos. 
3.4.	ISO 1496-1 arba lygiavertis. Krovininiai konteineriai, 1 serijos. Specifikacija ir bandymai. Universalios paskirties bendrojo naudojimo konteineriai. 
3.5.	ISO 3874 arba lygiavertis. Krovininiai konteineriai, 1 serijos. Perkėlimas ir saugus tvirtinimas. 
3.6.	ISO 6346 arba lygiavertis. Krovininiai konteineriai. Kodavimas, identifikavimas ir žymėjimas.  
3.7.	1972 m. Tarptautinė konvencija dėl saugių konteinerių ( C.S.C. ). 

4. 	Dažymas.  
4.1. Konteinerio išorė turi būti nudažyta balta spalva - RAL 9016 arba RAL 9010, arba pagal kitą lygiavertį spalvyną. Plieno paviršiaus paruošimui ir padengimui nuo korozijos turi būti parinkta tokia dažymo sistema, kuri užtikrintų ne mažesnę kaip H (High) ilgaamžiškumo kategoriją C3 korozinėje aplinkoje pagal ISO 12944 arba lygiaverčio standarto reikalavimus.
        Dažymo sistema turi būti sudaryta iš ne mažiau kaip trijų funkcinių sluoksnių:
· cinko turinčio epoksidinio grunto;
· epoksidinio arba akrilinio tarpinio sluoksnio;
· akrilinio arba kitos technologiškai lygiavertės paskirties viršutinio sluoksnio.
       Reikalaujama dažymo sistema gali būti įgyvendinta naudojant kitokios cheminės sudėties dažų produktus, jeigu Tiekėjas įrodo, kad jų techninės ir eksploatacinės savybės yra lygiavertės arba geresnės už šioje techninėje specifikacijoje nurodytos dažymo sistemos savybes ir kad visa sistema atitinka ISO 12944 arba lygiaverčio standarto reikalavimus, taikomus C3-H kategorijai.
       Tiekėjas turi pateikti naudojamos dažymo sistemos techninį aprašymą arba dažų gamintojo dokumentą, kuriame būtų nurodyta dažymo sistemos sudėtis, kiekvieno dažų sluoksnio paskirtis ir tipas, faktinis kiekvieno sluoksnio sausos plėvelės storis, bendras dažymo sistemos sausos plėvelės storis ir atitiktis reikalaujamai ISO 12944 arba lygiaverčio standarto kategorijai. 
4.2. Tiekėjas, Pirkėjui pareikalavus, turi pateikti dažų dangos storio matavimo protokolą. Dangos  storis turi būti nustatomas pagal ISO 2808 arba lygiavertį standartą.
[bookmark: _GoBack]4.3. Konteinerio konstrukcinių metalinių dalių išoriniai paviršiai turi būti apsaugoti nuo korozijos daugiasluoksne antikorozine dažymo sistema. Dažymo sistema turi būti tinkama konteinerių eksploatacijai ir atitikti ISO 12944 arba lygiaverčio standarto reikalavimus, taikomus C3 korozinei aplinkai ir ne mažesnei kaip H (High) ilgaamžiškumo kategorijai. Konteinerio išorinių paviršių apsauginės dangos sausos plėvelės bendras storis turi būti ne mažesnis kaip 110 µm, o dažymo sistemą turi sudaryti ne mažiau kaip šie sluoksniai:
•	cinko turintis epoksidinis gruntas – ne mažiau kaip 30 µm bendro storio;
•	tarpinis epoksidinis arba akrilinis sluoksnis – ne mažiau kaip 40 µm;
•	viršutinis akrilinis dažų sluoksnis – ne mažiau kaip 40 µm.
       Leidžiama naudoti kitokią dažymo sistemą, jeigu ji yra lygiavertė arba geresnė pagal apsaugines ir eksploatacines savybes bei jos tinkamumas pagrįstas gamintojo techniniais dokumentais.
4.4. Konteinerio vidinių paviršių apsauginės dangos sausos plėvelės bendras storis turi būti ne mažesnis kaip 80 µm, o dažymo sistemą turi sudaryti ne mažiau kaip šie sluoksniai:
•	cinko turintis epoksidinis gruntas – ne mažiau kaip 30 µm bendro storio;
•	epoksidinis arba akrilinis viršutinis sluoksnis – ne mažiau kaip 50 µm.
       Leidžiama naudoti kitokią dažymo sistemą, jeigu ji yra lygiavertė arba geresnė pagal apsaugines ir eksploatacines savybes bei jos tinkamumas pagrįstas gamintojo techniniais dokumentais.
4.5. Konteinerio grindų metaliniai konstrukciniai elementai iš išorės (apatinė konteinerio  konstrukcija) turi būti apsaugoti sustiprinta antikorozine dažymo sistema, tinkama eksploatacijai C4 korozinėje aplinkoje. Bendras sausos apsauginės dangos plėvelės storis turi būti ne mažesnis kaip 230 µm, o dažymo sistemą turi sudaryti ne mažiau kaip šie sluoksniai:
•	cinko turintis epoksidinis gruntas – ne mažiau kaip 30 µm bendro storio;
•	sustiprintas apatinis apsauginis sluoksnis – ne mažiau kaip 200 µm.
       Leidžiama naudoti kitokios technologinės ar cheminės sudėties dažymo sistemą, jeigu ji užtikrina ne mažesnę apsaugą ir ilgaamžiškumą nei šioje specifikacijoje nurodyta sistema ir atitinka C4 korozinei aplinkai taikomus ISO 12944 arba lygiaverčio standarto reikalavimus.
4.6. Tiekėjas, siūlantis lygiavertę dažymo sistemą, turi pateikti dokumentus, pagrindžiančius jos lygiavertiškumą. Lygiaverte dažymo sistema laikoma tokia sistema, kuri, nepriklausomai nuo dažų gamintojo, prekės ženklo, cheminės sudėties ar sluoksnių technologinės struktūros, užtikrina ne mažesnes nei šioje techninėje specifikacijoje nustatytas apsaugines, mechanines, sukibimo, atsparumo aplinkos poveikiui ir ilgaamžiškumo savybes bei atitinka  taikomus ISO 12944 arba lygiaverčio standarto reikalavimus.
4.7. Dažų danga turi būti tolygi ir vientisa visame matomame dažytame metaliniame paviršiuje. Neturi būti matomų dažų plėvelės įtrūkimų, susiraukšlėjimų, pūslelių, lupimosi, atsisluoksniavimo, pratekėjimų, neuždengtų ar nepakankamai padengtų vietų bei kitų defektų, galinčių turėti įtakos dangos apsauginėms savybėms.
4.8. Pirkėjas turi teisę pristatyto konteinerio priėmimo metu patikrinti dažų dangos storį ir vizualinę dangos būklę. Jeigu patikros metu nustatoma, kad dažų dangos storis neatitinka šioje techninėje specifikacijoje nustatytų minimalių reikalavimų arba dažų dangoje yra šioje specifikacijoje nurodytų neleistinų defektų, Tiekėjas savo lėšomis turi pašalinti nustatytus neatitikimus.

5.  Suvirinimas
5.1. Suvirinimo siūlės turi būti tinkamos kokybės, be vizualiai matomų įtrūkimų, pūslių, nesuvirinimo, porų, matomų šlakų intarpų, nudegimų, neleistinų įpjovų ir kitų defektų, galinčių sumažinti konstrukcijos mechaninį atsparumą arba sandarumą. Konteinerio konstrukcija ir suvirinimo siūlės turi užtikrinti, kad, konteinerį eksploatuojant pagal paskirtį ir 2.1 punkte nurodytomis aplinkos sąlygomis, pro konstrukcines suvirinimo siūles į konteinerio vidų nepatektų vanduo.

6.	Eksploatacija – konteinerio kėlimas, perkrovimas
6.1. Konteinerio kėlimui, perkėlimui ir saugiam fiksavimui turi būti įrengti kampiniai fitingai, atitinkantys ISO 1161 arba lygiaverčio standarto reikalavimus.
6.2. Konteineris turi būti sukonstruotas taip, kad jį būtų galima saugiai kelti kranu, perkelti ir tvirtinti visais ISO 3874 arba lygiaverčiame standarte numatytais konteineriams taikomais kėlimo ir tvirtinimo būdais, kurie yra tinkami konkrečiai konteinerio konstrukcijai.
6.3. Konteinerio apatinėje rėmo dalyje turi būti įrengtos šakinių krautuvų šakių angos, atitinkančios ISO 1496-1 arba lygiaverčio standarto reikalavimus. Konteinerio konstrukcija turi užtikrinti galimybę saugiai kelti tuščią ir pakrautą konteinerį šakiniu krautuvu. Konteinerio naudojimo instrukcijoje turi būti nurodyta maksimali konteinerio masė, kurią leidžiama kelti šakiniu krautuvu, taip pat šakių padėtis, minimalus šakių ilgis ir kiti saugiam kėlimui būtini reikalavimai.

7.	Transportavimas
7.1. Konteineris turi būti sukonstruotas taip, kad jo konstrukciniai elementai, uždarytoje ir transportavimui parengtoje padėtyje, neviršytų ISO 668 arba lygiaverčiame standarte nustatytų atitinkamo konteinerio tipo išorinių gabaritų ir leistinų matmenų tolerancijų.
Pilnai pakrautą konteinerį turi būti galima saugiai gabenti:
· standartinius ISO konteinerius gabenančiais jūrų laivais;
· geležinkelio platformomis, pritaikytomis standartiniams ISO konteineriams vežti;
· civilinės paskirties sunkvežimiais, pritaikytais standartiniams ISO konteineriams vežti;
· karinės paskirties sunkvežimiais, naudojant konteineriams vežti pritaikytas „Flatrack“ platformas, pagal taikomus STANAG arba kitus atitinkamus techninius reikalavimus;
· krovininiu automobiliu „SISU E13TP“ arba lygiaverčiu, naudojant konteineriams vežti pritaikytą galinę platformą ir autonominę kėlimo sistemą CHU (Container Handling Unit) arba funkciškai lygiavertę sistemą.

8. Konteinerio matmenys, masė.
8.1. Konteinerio nominalūs išoriniai matmenys turi būti:
ilgis – 6058 mm;
plotis – 2438 mm;
aukštis – 2591 mm.
Matmenų leidžiamosios nuokrypos turi atitikti ISO 668 arba lygiaverčio standarto reikalavimus,
jeigu šioje techninėje specifikacijoje nenustatyta kitokia matmens tolerancija.
8.2. Konteinerio viename gale turi būti įrengtos dviejų varčių durys. Durys turi būti sukonstruotos taip, kad jas būtų galima saugiai atidaryti ne mažesniu kaip 270° kampu ir patikimai fiksuoti atidarytoje padėtyje.
8.3. Turi būti pateiktas 2D konteinerio brėžinys su nurodytais pagrindiniais matmenimis. 
8.4.  Konteinerio maksimali leistina bendroji masė (bruto masė) turi būti ne mažesnė kaip 30 000 kg. Tiekėjas turi nurodyti konteinerio tarą ir maksimalią naudingąją keliamąją galią. Naudingoji keliamoji galia turi būti apskaičiuojama kaip skirtumas tarp maksimalios leistinos bendrosios masės ir konteinerio taros.

9. Ženklinimas. 
9.1. Konteinerio identifikavimo žymėjimas ir ženklinimas turi būti atliktas pagal standarto ISO 6346 arba lygiaverčio reikalavimus:
9.2. Išmatavimų ir konteinerio tipo kodas;
9.3. Operacinės charakteristikos (maksimalus bruto svoris, taros masė, maksimali naudingoji keliamoji masė, vidinis tūris);
9.4. Prie konteinerio turi būti pritvirtinta nuolatinė, aiškiai įskaitoma ir nuo korozijos apsaugota CSC lentelė, atitinkanti 1972 m. Tarptautinės konvencijos dėl saugių konteinerių (CSC) reikalavimus. CSC lentelė turi būti patikimai pritvirtinta prie konteinerio ir joje turi būti pateikta visa pagal CSC reikalaujama informacija.
9.5. Tiekėjas, pristatydamas konteinerį, turi pateikti galiojantį CSC saugos patvirtinimo dokumentą / sertifikatą, išduotą kompetentingos ir pagal taikomus teisės aktus bei CSC reikalavimus įgaliotos įstaigos. Dokumentas turi būti susietas su konkrečiu pristatomu konteineriu pagal jo identifikavimo numerį. Dokumentas turi būti išduotas pripažintos kompetentingos klasifikacinės arba kitos įgaliotos įstaigos. Dokumentai, išduoti Bureau Veritas, American Bureau of Shipping, Lloyd's Register, DNV, RINA ar kitos lygiavertės kompetentingos įstaigos, laikomi tinkamais, jeigu jie atitinka taikomus CSC reikalavimus.

10. Naudojimo instrukcija ir pristatymas.
10.1. Tiekėjas turi parengti ir pateikti konteinerio naudojimo ir priežiūros instrukciją lietuvių ir anglų kalbomis. Instrukcija turi būti pateikta vienu spausdintu egzemplioriumi ir elektroniniu PDF formatu.
10.2. Naudojimo ir priežiūros instrukcijoje turi būti aprašyta ir, kai tikslinga, vizualiai, naudojant nuotraukas, schemas ar brėžinius, paaiškinta, kaip tinkamai eksploatuoti, kelti, transportuoti, tikrinti ir prižiūrėti konteinerį. Instrukcijoje turi būti pateikta ne mažiau kaip ši informacija:
· leistinos konteinerio masės keliant ir transportuojant;
· konteinerio kėlimo kranu ir šakiniu krautuvu būdai;
· šakinių krautuvų šakių padėties ir naudojimo reikalavimai;
· grindų dangos leistinos apkrovos;
· konteinerio techninės priežiūros ir periodinių patikrų reikalavimai;
· leidžiami ir rekomenduojami remonto darbai;
· atsarginių dalių sąrašas, nurodant detalių pavadinimus ir, jeigu taikoma, gamintojo arba detalės kodus;
· konteinerio brėžiniai su išoriniais ir vidiniais matmenimis;
· konteinerio pagrindinių komponentų išklotinė, leidžianti identifikuoti pagrindines ir remontuojamas dalis;
· dažų dangos priežiūros ir pažeidimų atstatymo reikalavimai;
· garantijos sąlygos, garantinis laikotarpis, garantijos taikymo atvejai ir Tiekėjo kontaktiniai duomenys.
10.3. Konteineris turi būti Tiekėjo lėšomis pristatytas, iškrautas ir pastatytas Pirkėjo nurodytoje pristatymo vietoje pagal Pirkėjo pateiktą išdėstymo schemą. Konteinerio pristatymo ir iškrovimo metu Tiekėjas prisiima atsakomybę už konteinerio saugų transportavimą ir jo nepažeidimą iki perdavimo–priėmimo akto pasirašymo.

11. Garantija.
11.1. Konteinerio pagrindinės karkaso konstrukcijos garantinis laikotarpis turi būti ne trumpesnis kaip 15 metų nuo perdavimo–priėmimo akto pasirašymo dienos. Pagrindine karkaso konstrukcija laikomi konteinerio apatinis ir viršutinis rėmai, kampiniai statramsčiai, pagrindiniai rėmo skersiniai ir išilginiai konstrukciniai elementai bei jų sujungimai, jeigu jų gedimas ar pažeidimas atsirado dėl gamybos, konstrukcijos ar medžiagų defektų.
11.2. Visoms nudažytoms konteinerio metalinėms konstrukcijos dalims turi būti suteikta ne trumpesnė kaip 5 metų garantija nuo korozijos, dažų dangos ir dažymo darbų defektų. Garantiniu laikotarpiu korozijos defektu laikomas atvejis, kai rūdijimo laipsnis viršija Ri3 pagal ISO 4628-3 arba lygiavertį standartą ir korozija nustatoma daugiau kaip 10 % viso išorinio dažyto metalinio konteinerio paviršiaus ploto. Garantinis laikotarpis pradedamas skaičiuoti nuo perdavimo–priėmimo akto pasirašymo dienos ir nepriklauso nuo konteinerio pagaminimo datos.
11.3. Jeigu garantiniu laikotarpiu nustatoma, kad korozijos laipsnis viršijo Ri3 lygį ir tenkinamos 11.2 punkte nustatytos sąlygos, Tiekėjas savo lėšomis turi atlikti defekto priežasčių nustatymą, pateikti Pirkėjui patikrinimo išvadas ir, jeigu nustatoma, kad defektą sukėlė nekokybiškos medžiagos, dažai, nekokybiškai atlikti dažymo darbai arba netinkamai parinkta dažymo technologija, savo lėšomis pašalinti visus nustatytus defektus.
11.4. Garantiniu laikotarpiu šalinant garantinius defektus, visas su jų pašalinimu susijusias išlaidas, įskaitant darbų, pakeistų detalių, medžiagų, transportavimo, pakavimo, kurjerių ir kitas būtinas išlaidas, apmoka Tiekėjas. Pirkėjui neturi būti taikomi jokie papildomi mokesčiai, susiję su garantinių defektų šalinimu.

12. Atitikties ir priėmimo kontrolė.
12.1. Konteineris priimamas tik tuo atveju, jeigu jo faktinė būklė, techninės charakteristikos, ženklinimas ir pateikti dokumentai atitinka šios techninės specifikacijos reikalavimus. Priėmimo metu pirkėjas turi teisę atlikti vizualinę konteinerio apžiūrą ir patikrinti pagrindinius techninius parametrus bei dokumentus.
12.2. Priėmimo metu tikrinama:

· konteinerio identifikacinis numeris ir ISO 6346 ženklinimas;
· pagaminimo data;
· išoriniai matmenys ir jų atitiktis ISO 668;
· konteinerio taros masė ir didžiausia bendroji masė;
· konteinerio bendroji konstrukcijos būklė;
· sienų, stogo, durų ir grindų būklė;
· suvirinimo siūlių būklė;
· kampinių jungiamųjų elementų būklė;
· durų, užraktų ir durų fiksavimo įtaisų veikimas;
· dažų ir antikorozinės dangos vizualinė būklė ir dangos storis;
· CSC lentelė ir galiojantis CSC saugos patvirtinimo sertifikatas;

12.3. Matavimai ir leistinos paklaidos
12.3.1. Konteinerio išoriniai matmenys ir jų leistinos paklaidos tikrinami pagal ISO 668.
12.3.2. Konteinerio konstrukciniai ir eksploataciniai reikalavimai tikrinami pagal šioje techninėje specifikacijoje nurodytus atitinkamus ISO standartus.
12.3.3. Dangos storis matuojamas pagal ISO 2808 arba lygiavertį standartą.
12.3.5. Šioje techninėje specifikacijoje nustatytos minimalios arba maksimalios vertės laikomos  priėmimo kriterijais. 
12.3.6. Jeigu atitinkamame ISO standarte nustatytos konkretaus parametro matavimo paklaidos arba tolerancijos, taikomos to standarto nuostatos.


12.4. Neatitiktys
12.4.1. Nustačius neatitiktį, ji užfiksuojama priėmimo dokumentuose.
12.4.2. Tiekėjas privalo savo lėšomis pašalinti nustatytas neatitiktis, atsiradusias dėl netinkamų medžiagų, gamybos, dažymo, surinkimo, remonto ar kitų nuo tiekėjo priklausančių priežasčių.
12.4.4. Konteineris laikomas priimtu, kai nustatyti neatitikimai pašalinti.
12.4.5. Konteinerio priėmimas neatleidžia tiekėjo nuo garantinių įsipareigojimų ir atsakomybės už paslėptus defektus.

Rengėjas				                                                      
Žydrūnas Katutis 

